คือแอบอ่านรีวิวมาก่อน ก็ตั้งความคาดหวังไว้สูงนิดนึง แต่พอได้ไปลองจริงๆบอกเลยว่าไม่ค่อยจะสมกับคำร่ำลือในรีวิวเท่าไหร่เลย สาเหตุหลักๆที่ยอมรับไม่ได้คือเรื่องมะนาวครับ เพราะมันคือส่วนประกอบหลักในอาหารหลายๆชนิดที่เราสั่งมาทานกันวันนี้ แต่เพราะทางร้านไม่ได้ใช้มะนาวแท้ ทำให้อาหารมีกลิ่นออกแนวสังเคราะห์ๆและเสียรสชาติไปเป็นอย่างมาก ทั้งในยำต่างๆ รวมถึงน้ำจิ้มแทบจะทุกชนิดด้วยเช่นกัน

มาเริ่มกันที่เมนูต่างๆกันเลย

1. ปูดองยำ - เมนูซิกเนเจอร์ของร้าน อันนี้ไม่ค่อยได้กลิ่นมะนาวสังเคราะห์ในตัวน้ำราดเท่าไหร่ แต่ผิดหวังตรงที่เสิร์ฟเนื้อปูมาแบบยังเย็นจัดจนเป็นน้ำแข็งอยู่เลย

2. หมูกรอบทอด - ให้มาปริมาณไม่มากไม่น้อยครับ หนังหมูทอดมาได้กรอบอร่อยมาก เสิร์ฟมาคู่กับซอสพริกและน้ำจิ้มเต้าเจี้ยว ถ้าจิ้มกับซอสพริกถือว่าโอเคเลย แต่พอเอาไปจิ้มกับน้ำจิ้มเต้าเจี้ยวเท่านั้นแหละ กลิ่นมะนาวสังเคราะห์แรงมากจนเสียความอร่อยของหมูกรอบไปเต็มๆ น่าเสียดายจริงๆ

3. ปลาคังทอดน้ำปลา - อันนี้อร่อยและราดมาด้วยน้ำปลาที่ไม่เค็มจนเกินไปนัก เสิร์ฟคู่กับน้ำยำมะม่วงและน้ำจิ้มซีฟู้ด ซึ่งทั้งสองอย่างก็มีกลิ่นมะนาวสังเคราะห์อีกเช่นกัน ถ้าทานปลาเปล่าๆนี่บอกเลยว่าอร่อยมาก ไม่น่าจะมาตกมาตายเพราะตัวน้ำจิ้มเลยจริงๆ

4. ยำไข่เยี่ยวม้า/ยำไข่แดงเค็ม - ไม่ต้องพูดถึงครับ กลิ่นมะนาวอีกแล้ว คราวนี้มาแรงมากๆ จนไม่สามารถฝืนทานกันได้หมดนะบอกตรงๆ

5. ไส้/เนื้อเป็ดพะโล้ - จานนี้อร่อยทั้งเนื้อทั้งไส้เลย โดยเฉพาะเนื้อเป็ดหั่นมาเป็นชิ้นบางๆพร้อมกับติดหนังเล็กน้อย เวลาทานจะนุ่มอร่อยมากครับ เราพลาดตรงที่สั่งรวมไปสองอย่างในจานเดียว ทำไมมีแต่ไส้เต็มจานอย่างนี้ล่ะ เนื้อเป็ดมีอยู่ประมาณสามถึงสี่ชิ้นเท่านั้น สงสัยเนื้อเป็ดจะขาดตลาด อารมณ์แบบว่าไปกินกันหกคน แต่มีเนื้อเป็ดมาให้ไม่ครบจำนวนคน ก็ลองคิดดูละกัน????

6. ลอดช่องน้ำกะทิ - สั่งไปแล้วรอนานมากกว่าจะได้ พอบอกคิดตังค์เลยไม่เอาแล้ว เด็กในร้านก็บอกกำลังทำอยู่ให้รอสักครู่ เสิร์ฟมานี่คือแทบจะไม่มีความเย็นในถ้วยแล้วเพราะน้ำแข็งละลายไปหมดแล้วไม่รู้ว่าที่ให้รอนี่คือรอน้ำแข็งละลายหรือยังไง รสชาติก็จืดเพราะน้ำจากน้ำแข็งปนเข้าไปกับน้ำกะทิเป็นจำนวนมาก ตัวเนื้อลอดช่องก็ไม่ได้อร่อยอย่างที่คิด เมนูนี้ไม่แนะนำให้สั่งอย่างแรงครับ

สรุปคือร้านนี้เมื่อก่อนอาจจะทำได้ดีเพราะดูจากหลายหลายๆรีวิวแล้วให้จำนวนดาวเยอะมาก ซึ่งมันขัดกับประสบการณ์ที่เราได้เจอในวันนี้ อยากให้ทางร้านปรับปรุงเรื่องน้ำมะนาวนี่แหละ เพราะอาหารของคุณที่จริงรสชาติอร่อยอยู่นะแต่มาเจอน้ำมะนาวสังเคราะห์แบบนี้ไปไม่เป็นเลยทีเดียว อีกอย่างคือเด็กเสิร์ฟในร้านสื่อสารภาษาไทยไม่ค่อยเข้าใจ สั่งอย่างหนึ่งเอาอีกอย่างนึงมาเสิร์ฟ ถามอย่างตอบอย่าง ควรจะปรับปรุงด้านนี้เช่นกันครับ